google/wiki40b huggingface dataset:
אויגן שטולצר

קורות חיים

שטולצר למד בבית ספר תיכון טכני בעיר בודפשט, הונגריה. בהמשך למד עיצוב פנים במכללה הטכנית במינכן - (Technical University of Munich) במשך ארבע שנים וסיים את לימודיו שם בשנת 1908.
בהיותו בן 24, בשנת 1916 הגיע לברלין וכעבור שנה הצטרף למשרדו של האדריכל אוסקר קאופמן והיה לשותפו. עם קאופמן עבד באירופה וגם בישראל, במשך למעלה משלושים שנה.
בתקופה זו השלים את לימודיו לעבודת דוקטורט בנושא התיאטרון.
בשנת 1916 שירת שנה כקצין במלחמת העולם הראשונה.
בשנת 1934, עם עליית המפלגה הנאצית לשלטון בגרמניה, עלה לארץ ישראל כשבידו סכום לא גדול של כ-1,000 מארק, אותם קיבל בתמורה למכירת ספרייתו הפרטית.
כשנה מאוחר יותר, הצטרף אליו אוסקר קאופמן ושניהם המשיכו לעבוד יחד. למשרד זה הצטרפה האדריכלית דר' יהודית סגל.
בעזבונה של אשתו, יהודית סטולצר-סגל, התגלו מסמכים המעידים כי כשעזב את ישראל, ניסה לקבל חזרה את רכושו בברלין אך ללא הצלחה. לאחר מותו, אשתו שעברה להתגורר במינכן, תבעה פיצויים בשמו ואף זכתה בהם.

חיים אישיים

בשנת 1941 הוא נישא לאדריכלית יהודית סגל, אשר עבדה גם היא במשרדו של קאופמן.
בשנת 1957, עזב הזוג את הארץ לגרמניה. כעבור שנה, ביום 22 בדצמבר 1958, בהיותו בן 72, נפטר באופן פתאומי ברומא ושם נקבר בבית העלמין היהודי.
לאורו נלך

לאורו נלך היא עמותה ישראלית העוסקת בקידום החינוך להתנדבות ולעשייה חברתית בקרב תלמידי תיכון בישראל.
העמותה הוקמה בשנת 2000 לזכרו של הרב משה צבי נריה במטרה לחנך בני נוער למעורבות ולאחריות חברתית לאור מורשתו של הרב נריה. בבסיס פעילות העמותה עומד העיקרון לפיו ההתנדבות אינה רק אמצעי לסיוע לנזקקים, אלא היא מסייעת בגיבוש אישיותם של בני הנוער בתקופת התבגרותם ומשפיעה על עיצוב דמותם כבני אדם חיוביים ותורמים לחברה. 
העמותה פועלת בשיתוף פעולה עם בתי הספר התיכוניים, ובמסגרתה יוצאים אלפי בני נוער מדי שבוע להתנדבות קבועה הכוללת חונכות אישית של ילדים ומבוגרים ופעילות במוסדות חינוך, רווחה ובריאות. בנוסף, מפעילה העמותה מוקד התנדבות ארצי המקשר בין מתנדבים למוסדות, ארגונים ויחידים הזקוקים לסיוע. 
בשנת תשע"ו התבצעה פעילות העמותה ב-80 ערים ויישובים בישראל וכללה 150 מוסדות חינוכיים השותפים לפעילות, ממגוון מגזרים ואוכלוסיות. לקראת סוף השנה הוענק לעמותה אות הנשיא למתנדב.
פעילות העמותה התרחבה עד לעיר טורונטו, שם היא מפעילה מתנדבים מישראל בישיבה התיכונית "אור-חיים" של רשת מרכז ישיבות בני עקיבא.
מאיר מליקה

קריירה

מליקה החל לשחק בנוער של מכבי תל אביב ועלה לקבוצה הבוגרת בתחילת עונת 1988/1989. הוא היה שותף בזכיית הקבוצה באליפות בעונת 1991/1992. את עונת 1992/1993 סיים מליקה כמלך השערים של הקבוצה עם 17 שערי ליגה ו-24 בכל המסגרות. שניים מהשערים הוא כבש בניצחון 4–0 על הפועל פתח תקווה בגמר גביע הטוטו. בעונת 1993/1994 זכה עם הקבוצה בגביע המדינה.
האירוע הזכור ביותר בקריירה של מליקה הוא תיקול שביצע על רומן פץ בעונת 1993/1994 במשחק מול מכבי חיפה באצטדיון קריית אליעזר. בעקבות התיקול שבר פץ את רגלו. לאחר התקרית נטען כי מליקה פגע בכוונה בפץ ואף הואשם כי מיד לאחר מכן אמר "זיינתי אותו". מליקה הכחיש זאת וטען כי הפגיעה לא הייתה מכוונת. בהמשך אותו משחק, שהסתיים ב-1–1, כבש מליקה שער יתרון לזכות מכבי תל אביב.
לקראת עונת 1994/1995 עבר מליקה לבית"ר ירושלים, אך מכיוון שלא התאקלם שם עבר להפועל תל אביב עוד בתחילת העונה. בסוף עונה זו חזר למכבי תל אביב והיה שותף לזכייתה בדאבל בעונת 1995/1996. בגמר גביע המדינה של אותה עונה מליקה אף כבש את השער האחרון בניצחון 4–0 על עירוני ראשון לציון.
את עונת 1996/1997 פתח מליקה במכבי הרצליה אך באמצע העונה עבר לשחק בהפועל בית שאן. בעונת 1997/1998 היה שותף במדי בית שאן במשחק מול בית"ר ירושלים שזכה לכינוי משחק השרוכים.

משפחתו

סבו מאיר מליקה היה שוער בהפועל תל אביב ובנבחרת ישראל, אביו שמואל מליקה היה שוער במכבי תל אביב, בבני יהודה תל אביב ובנבחרת ישראל ואחיו ירון מליקה הוא שוער עבר במכבי תל אביב. בנו, רוי מליקה, הפך גם הוא לכדורגלן.
אספת המעמדות

במשטר הישן של צרפת, אספת המעמדות (בצרפתית: états généraux) הייתה גוף מייעץ ומחוקק של המשטר הישן המלוכני בצרפת, המורכב מבני כל המעמדות הצרפתיים, שנועד להביע בפני המלך את רחשי ליבו של העם. אספת המעמדות כונסה ופוזרה על ידי המלך. לאספה לא היה כוח משל עצמה, והיא שימשה אך ורק גוף מייעץ, שעשה זאת בעיקר על ידי הגשת אמנות של המעמדות השונים וייעוץ למלך בנוגע למדיניות בנוגע למסים. אספת המעמדות נוסדה ב-1302 ופוזרה ב-1789, בפרוץ המהפכה הצרפתית. במהלך 487 שנות קיומה התכנסה האספה 22 פעם, עד לכינוסה האחרון בשנת 1789. 
מטרת האספה הייתה לייעץ למלך צרפת ולהצביע בעד או נגד החלטות חשובות.

היסטוריה

בפעם הראשונה כונסה האספה על ידי פיליפ הרביעי בשנת 1302, אך האספה שכונסה ב-1346 נחשבת כאספה הרשמית הראשונה. הניסיונות לעשותה מכשיר פיקוח על המלוכה ולכנסה במועדים קבועים נכשלו.
בין השנים 1614 ל-1789 לא התכנסה האספה עקב חיזוק המלוכה האבסולוטית בצרפת. ב-17 ביוני 1789 כונסה האספה על פי דרישת אספת הנכבדים (הנוטאבלים). כדי לדון ולטפל במצב הכלכלי הקשה בצרפת. הדרישה העלתה מחלוקת חריפה באשר למספר נציגי המעמד השלישי ביחס למספר שני המעמדות האחרים. הנוטאבלים הסכימו אמנם שמספר נציגי המעמד השלישי יהיה שווה למספר נציגי שני המעמדות העליונים ביחד, אולם לא הוחלט אם לכל מעמד יהיה קול אחד בלבד (ואז יתבטל יתרונו המספרי של המעמד השלישי) או שההצבעה תיערך על פי מספר הצירים. הנציגים שנבחרו לאספה אספו מהציבור תלונות על המצב באזורם אך גם הצעות לתיקונים חוקתיים בעלי משמעות כללית, וברחבי המדינה נוצרה אווירה של ציפיות ותסיסה. אספת המעמדות נפתחה בוורסאי ב 5.5.1789 בנוכחות המלך והשרים אך לאכזבת הצירים לא הוזכרה כלל חוקה חדשה אלא רק בקשה לאישור מיסים ומתן עצות.     
צירי  המעמד השלישי הזועמים פיזרו בכוח את אספת המעמדות והכריזו על הקמת האספה הלאומית, בה זכה המעמד השלישי לקול שווה. מהלך זה סלל את הדרך לפרוץ המהפכה הצרפתית באותה שנה.
אלקיל

אלקיל (אנגלית: Alkyl) היא קבוצת פחמימן שחסר לה אטום מימן אחד, ולפיכך היא בעלת קשר אחד פתוח. לדוגמה, קבוצת מתיל: CH₃. קבוצות אלה הן רדיקלים חופשיים ולכן נוטות להגיב ספונטנית וליצור תרכובות עם אטומים או מולקולות אחרות.
במתן שם לתרכובות אורגניות מזהים את שרשרת הפחמנים הארוכה ביותר, ושרשראות משנה שמסתעפות ממנה נקראות בהתאם לאלקאן שממנו נגזר האלקיל, וממוספרות לפי מיקומן בשרשרת הארוכה ביותר. שם האלקיל נקבע לפי שם האלקאן המתאים, בתוספת הסיומת "יל". בדוגמה שבתרשים, בשרשרת הפחמנים הארוכה ביותר יש חמישה אטומי פחמן (פנטאן), ובאטום השלישי מסתעף ממנה אלקיל שנגזר ממתאן, לכן שם התרכובת הוא 3-מתיל פנטאן.
EyeOS

היסטוריה

הגרסה הציבורית הראשונה של eyeOS שוחררה ב-1 באוגוסט 2005. הגרסה שוחררה בשם eyeOS 0.60 בברצלונה, ספרד. באותו הזמן, הפרויקט לקח חלק גדול בעיצוב המתכונת שאותה אנו מכירים היום כמערכת הפעלה וירטואלית.
לאחר שנתיים של פיתוח, צוות הפרויקט שחרר את גרסה 1.0 למערכת. (ב-4 ביוני 2007). בהשוואה לגרסאות  הקודמות, גרסה 1.0 שוחררה עם שכתוב מוחלט של הקוד, וכמו כן כללה מספר טכנולוגיות חדשות, לדוגמה, ארגז הכלים eyeOS Toolkit למפתחים נכלל בגרסה זו.
עם השחרור של גרסה 1.1 ב-2 ביולי 2007, תנאי הרישיון של המערכת שונו מהרישיון לשימוש חופשי במסמכים של גנו גרסה 2 אל הרישיון לשימוש חופשי במסמכים של גנו גרסה 3.
גרסה מספר 1.2 שוחררה מספר חודשים לאחר גרסה 1.1 וכללה תמיכה בפתיחת קובצי Microsoft Word.
גרסה 1.5 גאלה שוחררה ב-15 בינואר 2008.  השדרוג הגדול ביותר היה תמיכה בקבצים בפורמט Microsoft Word וOpen Office ביישומי eyeOS. כמו כן, יבוא ויצוא קבצים כאלו התאפשר לראשונה בגרסה זו באמצעות קוד צד שרת.
eyeOS 1.6 שוחררה ב-25 באפריל 2008 וכללה שינויים ושיפורים רבים, כגון סינכרון עם מחשבים מקומיים, ממשק גרור ושחרר, גרסה סלולרית ועוד.
eyeOS 1.8 לארס שוחררה ב-7 בינואר 2009 וכללה שינויים רבים וגדולים כגון מערכת ניהול קבצים חדשה לגמרי, מנוע API חדש לפיתוח יישומים עשירי מדיה. מאוחר יותר, ב-1 באפריל 2009 שוחררה גרסה 1.8.5 יחד עם ערכת נושא ברירת מחדל חדשה וכמה יישומים נכתבו מחדש, כגון מעבד התמלילים וספר הכתובות. ב-13 ביולי 2009 שוחררה גרסה 1.8.6, שכללה ממשק חזותי לiPhone ולiPod Touch וגרסה חדשה של הeyeMail (יישום המאפשר קריאה ושליחה של דואר אלקטרוני בתוך eyeOS) עם תמיכה בPOP3 וIMAP
אטפיח

אטפיח היא עיר במצרים התיכונה (חלקה הצפוני של מצרים העליונה) במחוז חלואן. עד 17 באפריל 2008 הייתה העיר שייכת למחוז אל-גיזה. אוכלוסייתה מונה (נכון לשנת 2001) כ-106,000 תושבים. 
מקור שמה בשם שהיה לה בתקופת מצרים העתיקה: Tpyhwt. פירוש השם: "הראשון בפרות", והוא מתייחס לאלה חתחור. בשפה הקופטית שם העיר הוא פַּטְפַּה, וזה הפך לאטפיח בערבית (أطفيح). בתקופה היוונית – רומית במצרים היה שם העיר אפרודיטופוליס.

ארכאולוגיה

בחפירות הארכאולוגיות בעיר נמצאו נקרופוליס של חיות, קברים מהתקופה היוונית-רומית.
הארכאולוג והאגיפטולוג האנגלי פלינדרס פיטרי חפר באטפין בשנת 1911. הוא חפר באתר המתייחס לעיר הראשית של המחוז ה-22 של מצרים העליונה. הוא חפר תקופה קצרה  בשל התנגדותו של ג' דה מ' ג'ונסון, אשר חפר במקום והתנגד לאישור החפירה שניתן לפיטרי.  הפרסומים שלו מהחפירה התייחסו רק לעטורי קבר מהתקופה התלמאית של פרה קדושה אשר שמה "איסיס-הֵסַט" הופיע על כתובות בקבר. ג'ונסון חפר באתר ומצא כמויות של פפירוסים בתוך הקברים. האתר נחפר בשנת 2008 על ידי משלחת משותפת מצרית - צרפתית של אוניברסיטת חילואן במצרים, ואוניברסיטת מונפלייה מדרום צרפת.
אנה מוצ'ה

ביוגרפיה

מוצ'ה נולדה בוורשה, ב-1990 לוהקה לסרט "קורצ'ק" אודות חייו של יאנוש קורצ'אק של הבמאי אנדז'יי ויידה, ב-1993 שיחקה בסרטו הנודע של סטיבן שפילברג רשימת שינדלר את דנקה דרזנר, הילדה עם המשקפיים העגולים, ב-1996 שיחקה בסרט "Miss Nobody" שהיה מועמד לפרס פסטיבל הסרטים הבינלאומי בברלין, ב-2000 גילמה מזכירה בסרט "Life as a Fatal Sexually Transmitted Disease" שנשלח מטעם פולין להתמודד על פרס אוסקר לסרט הזר הטוב ביותר, ב-2003 החלה לשחק באופרת הסבון "M jak miłość", באוקטובר 2009 הופיעה בעירום במהדורה של מגזין פלייבוי הפולני, בין 2010 ל-2011 שיחקה בעיבוד הפולני של הסדרה הבריטית רגליים קרות.
ב-2009 זכתה בגרסה הפולנית של התוכנית רוקדים עם כוכבים וב-2009 שימשה כשופטת בגרסה הפולנית של נולד לרקוד.
היא למדה תקופה מדעי החברה באוניברסיטת ורשה ולמדה משחק בבית הספר של לי סטרסברג.
נאסראניה

דמוגרפיה

הכפר מוביל בקטר בהתפתחות אוכלוסייתו כאשר אוכלוסייתו כמעט והכפילה את עצמה תוך שש שנים. התפתחות כזו אופיינית לאזורים הלא מפותחים בקטר בהם עוד נפוץ ריבוי ילדים, כמו כן, הכפר הפך לסוג עיירת פיתוח והוא מתחיל להתרחב מכיוון שהשטחים המקיפים אותו אינם בבעלותה של שום עיר.
להלן גרף התפתחות האוכלוסייה ביישוב:
אבי הופמן

ביוגרפיה

גדל בווסטר שבמסצ'וסטס במשפחה זעיר בורגנית. אביו היה סוחר בסמרטוטים בשנות המיתון הגדול. לשמחת אביו התחיל ללמוד רפואה באוניברסיטת ברנדייס, אך נשר במהרה מתוכנית זו, עבר ללמוד פסיכולוגיה וסיים תואר ראשון. באוניברסיטה זו למד אצל הרברט מרקוזה הנאו-מרקסיסט, שנטע בו ניצנים של איבה לקפיטליזם ולרמיסת זכויות הפרט. 
בתחילה הצטרף לארגוני SNCC ו"בית החירות", ארגונים שלחמו בעד זכויות אזרח בדרום ארצות הברית, אך לאחר שראש הארגון השחור של SNCC, הדיח את כל ראשי התנועה הלבנים, עבר לתנועת ההיפים. הוא הצליח להפנות את ילדי הפרחים להפוך לפעילים פוליטיים. בהיותו בשיקגו פתח "חנות חינם", שבה היה אפשר להיכנס לחנות ולקחת מכל הבא ליד, ללא כל תשלום. נחשב למרצה מבוקש ואהוד בקמפוסי האוניברסיטאות.
הצליח לארגן הפגנות גדולות כנגד הממשל ומלחמת וייטנאם. האלמנטים הבולטים בהם היו: אי-אלימות, תחכום, הנאה, התרסה ותיאטרליות. כך למשל, אחת מהמחאות החכמות שלו הייתה ב-24 באוגוסט 1967, כאשר הנהיג קבוצה של מתנגדים לקפיטליזם. בהפגנה שהייתה בבורסה נכנסו כ-50 מחבריו לבית הבורסה בניו יורק (NYSE), זרקו שטרות של דולרים מהיציע וגרמו למהומה שם ולהפסקת המסחר, כאשר סוחרי הבורסה עטו על השטרות. בהפגנה אחרת נגד מלחמת וייטנאם, הצליח לאסוף 50,000 מפגינים שהקיפו את בנין הפנטגון וביקשו לגרום לו לרחף באוויר, באמצעות אנרגיה פסיכולוגית ואנשי דת שיקראו פסוקים מספרי הקודש. 
בוועידה הדמוקרטית הארצית של המפלגה השלטת בראשות לינדון ג'ונסון, שהתקיימה בשיקגו בשנת 1968, ארגן ביחד עם המשורר אלן גינסברג הפגנת רבבות שנמשכה מספר ימים. במפגן כוח גדול התכנסו המפגינים לפסטיבל של חיים בפארק, בו השמיעו מוזיקה, עישנו גראס והפריחו הצהרות אנטי-מלחמתיות. בהפגנת כוח גדולה ארגן למולו ראש העירייה אלפי שוטרים, אלפי חיילים וכוחות נוספים ונתן להם אולטימטום לעזוב את הפארק עד הערב. במהלך הפגנה זו הוכו המפגינים, נעצרו והועמדו למשפט שכונה "משפט השבעה" בשל הפרת הסדר הציבורי והמרדה. הופמן עצמו נעצר והועמד למשפט, כיוון שכתב על מצחו את המילה fuck.
הממשל ניסה להלחם בו ובתנועתו באמצעות הפגנת כוח, התנגשויות, מעצרים, מאסרים ומשפטים, אך ברוב המשפטים זכו הופמן וחבריו. במשפט השבעה עשה הופמן פרובוקציות רבות והגיע למשפט בגלימת שופט שמתחתיה היו מדי שוטר, כדי לרמוז את דעתו על המשפט. במהלך המשפט אף טען שהוא הבן הממזר של השופט, שבאופן מקרי שם משפחתו היה אף הוא הופמן. הוא אף התגרה בשופטים והציע להם לנסות LSD ואמר שהוא מכיר דילרים שמוכרים את הסם בזול. אף שהופמן וחבריו הורשעו במשפט זה, בערעור ב-1972 בית הדין לערעורים פסל את גזר הדין בשל אי-סדרים והוא יצא לחופשי. 
לאחר שנושא מלחמת וייטנאם שקע, מעד והסתבך בפרשיה של מכירת 1.5 ק"ג קוקאין לשוטר סמוי ונשפט לשבע שנות מאסר. יש הטוענים כי הדבר היה קונספירציה של זרועות החוק שנרקמה כנגדו.] לאחר ששוחרר בערבות ברח למקסיקו, שם מצא את אשתו השלישית, ולאחר מכן חי במחתרת בארצות הברית תחת זהות בדויה. לאחר כשבע שנים תחת זהות בדויה, הסגיר את עצמו, ובמסגרת עסקה ריצה רק שנת מאסר אחת. בשנים אלו שחי במחתרת לא יכול להתאפק והמשיך לנהל מאבקים פוליטיים נוספים ואף נפגש בהם עם הסנטור מויהן במסגרת מאבק איכות סביבה כדי למנוע פיצוץ איים בנהר בתנועה שהקים "הצילו את הנהר". 
לאחר שריצה את עונשו, חזר לארגן הפגנות אך שקע בדיכאון והפרעה דו-קוטבית. לאחר שנפרד מאשתו השלישית, התאבד בביתו בבליעת 150 כדורי שינה והוא בן 52.
Cream tea

Cream tea (תעתיק מאנגלית: "קרים טי"; תרגום מילולי: "תה שמנת") וכן "תה דבונשייר" ו"תה שמנת מקורנוול" הוא סוג של ארוחת תה בריטית הכוללת תה, סקונס, שמנת עשירה וריבה.
ארוחות תה כאלו מוצעות בבתי תה באנגליה (בפרט בדרום מערב אנגליה), ברחבי חבר העמים הבריטי, ובהזדמנויות בהן מעוניינים להשרות אווירה אנגלית. בארצות הברית ארוחה זו מוצגת כארוחת ביניים אנגלית אופיינית לשעות אחר-הצהריים.
מקורה של הארוחה בדרום מערב אנגליה והיא נחשבת למומחיות מקומית במחוזות דבון וקורנוול. קיימות עדויות ממנזר בדבון מהמאה ה-11 אודות המנהג לאכול לחם עם שמנת עשירה וריבה.
השם "תה דבונשייר" מתייחס לשמו העתיק, "דבונשייר", של מחוז דבון. שם זה משמש לתיאור הארוחה במדינות חבר העמים הבריטי ולא במחוז דבון עצמו.
ישנן גרסאות שונות באשר לאופן ההגשה הרצוי של Cream tea. בדבון נוהגים לחצות סקונס לשניים, למרוח כל מחצית בשמנת עשירה ולהוסיף ריבת תות שדה מעל. מקובל להגיש את הסקונס חמים, רצוי מיד לאחר שנאפו. הריבה המועדפת היא ריבת תות ולעיתים רחוקות היא מוחלפת בריבת פטל. אין מגישים חמאה והתה מוגש עם חלב .
בקורנוול ההגשה המסורתית של Cream tea כוללת סוג של לחמנייה לבנה מתוקה המכונה "Cornish split". הלחמנייה החמה נמרחת בחמאה, מעליה ריבת תות ומעל - שמנת עשירה.
גרסה נוספת של הארוחה, המכונה "רעם וברק", כוללת פרוסת לחם מרוחה בשמנת עשירה שמעליה דבש או סירופ סוכר זהוב או חום.
דייוויד בויל, רוזן גלאזגו השביעי

חייו

דייוויד בויל היה בנו של פטריק בויל, בנו הבכור של לורד דייוויד בויל. אמו הייתה מרי פרנסס אלפינסטון-דרלימפל, בתו של סר רוברט דרלימפל-הורן-אלפינסטון. ב-1890 הוא ירש את תואר הרוזנות.
בויל שירת בצי המלכותי הבריטי במהלך מלחמת קרים ובמהלך מלחמת האופיום השנייה. הוא שימש כמפקד הספינה אה"מ ניובה (HMS Niobe) שנהרסה ב-1874. הוא פרש מהצי בדרגת קפטן.
בויל כיהן כמושל ניו זילנד בין השנים 1892 – 1897. הוא היה בן דודו של מושל קודם של ניו זילנד, סר ג'יימס פרגוסון.
עם שובו לבריטניה הוענק לו תואר ברון כדי שיוכל להיכנס לבית הלורדים. הוא גילה עניין רב בענייניה של העיר גלאזגו. ב-1901, לרגל יובל 450 השנים לאוניברסיטת גלאזגו, הוענק לו תואר דוקטור לשם כבוד במשפטים.
הלורד גלאזגו מת בדצמבר 1915 בגיל 82.
חניך

חניך הוא אחד הפרטים בתוך מסגרת בלתי פורמלית חינוכית כמו תנועת נוער, ארגון נוער או מרכז קהילתי. הוא משתייך לקבוצה אותה מוביל המדריך שאחראי על כל פעילות הקבוצה וכחלק מזה על השתתפותו של החניך ומעורבותו בה. לרוב, החניך צעיר ממדריכו במספר שנים.
תפקידי החניך הנמצא בתוך הקבוצה מגוונים. מצד אחד מצופה ממנו ללמוד תכנים אותם מעביר לו המדריך, אך מנגד מצופה ממנו לגלות מעורבות ויוזמה בפעילות ככלל ובדינמיקה החברתית בפרט. החניך רוכש ידע, מיומנויות, תכונות וערכים, לרוב דרך התנסות וחוויה ומתוך עולמו.
להבדיל, ניתן למצוא שימוש במושג זה גם בחינוך הפורמלי במוסדות בהם מתקיימת חניכה לתלמידים במסגרת עבודה פרטנית.

היסטוריה


תנועות הנוער וארגוני הנוער החלו לקום בתחילת המאה העשרים וגייסו אליהם ילדים מגיל 10- 11 ועד לגיל 18. בתנועות הנוער היהודיות הציוניות למשל, כאשר סיים החניך את לימודיו, בגיל 17- 18, הוא היה זכאי לעבור הכשרה ולהתנסות בחיי שיתוף חקלאיים כהכנה לחיים בארץ ישראל. צעירים אלו נבחרו בקפידה על סמך פעילותם בתנועה. לרבים מהם הייתה זו הדרך היחידה להשגת אשרת עלייה לארץ ישראל, בשל חוסר יכולת כלכלית.

מפקד תנועות הנוער

בישראל, משרד החינוך דורש מתנועות הנוער וארגוני הנוער רשימות חניכים, כתנאי לקבלת תמיכה. רשימות אלו מפרטות את שמות החניכים ופרטיהם. משרד החינוך נוהג לערוך אחת למספר שנים את מפקד תנועות הנוער, סקר בו נבדקים אקראית חניכים, כמו גם מדריכים ופעילות בסניפים. דרישה זו התגלתה כבעייתית כאשר איגי, ארגון נוער גאה ביקש לקבל תמיכה ממשרד החינוך. אחת ממטרות הארגון היא לסייע לבני נוער בתהליך יציאתם מהארון, בו עלול להיות נזק כתוצאה מחשיפת זהותם של החניכים. על מנת לפתור את הבעיה שונו הקריטריונים בדבר חלוקת התקציבים על מנת לאפשר את תמיכת משרד החינוך בארגון זה.
באופן כללי, נאמר בתנועות נוער כי לא ניתן למנות את החברים במסגרת בלתי-פורמלית כמו זו, באמצעי פורמלי כמו מפקד. במפקד נדרשים לנקוב במספר חניכים ספציפי, אך אופי החברות בתנועה הוא בלתי-פורמלי במהותו - ייתכן שיהיו חניכים שיירשמו לפעילות השוטפת וכאלה שלא יעשו זאת; כאלה שיתמידו יותר בהגעה לפעילות וכאלה שיגיעו רק לעיתים וכדומה. לכן, בתנועות הנוער התעורר קושי בצורך להגדיר מי חבר בתנועה לצורך המפקד.
עמיקם בר גרמא

ביוגרפיה

עמיקם בר גרמא (גרמא) נולד לנעמי ושלום גרמא, חברי גרעין "טלמון" שעבר ב-1945 מירושלים למושב גאולים. ב-28 במאי 1948 פלש כוח של הצבא העיראקי, בסיוע פלסטינים מהאזור, וכבש כמחצית מהמושב. הפלסטינים שרפו את ביתם, בזזו את המשק החקלאי והחי, ועקרו את המטעים. הוריו עברו לחלקת אדמה שרכשו בהרצליה בשנים שקדמו לכך. סיפורי הנסיגה סופרו פעמים רבות בביתם והשפיעו על גרמא.
עמיקם גדל והתחנך בהרצליה. אימו שלחה אותו כבר בגיל עשר ללמוד אצל מיטב המורים של המושבה הרצליה. למד מוזיקה, כלי נשיפה וציור (ציור אצל לאון פוטוריאן).
בשנת 1965 התגייס לחיל השריון ובשנת 1967 לחם בחזית הקדמית במלחמת ששת הימים. ב-1973 במלחמת יום הכיפורים נלחם כאיש צוות טנק, ושהה בחזית הקדמית שבעה חודשים. במהלך תקופה זו, בין הדיונות, צייר ורשם גלויות דואר מהווי הלוחמים ומיען אותן לחברתו, לימים אשתו. רישומים אלה היוו בסיס לסדרת תערוכות בשם "מגן את לי וסטודיו".
בשנת 1982, במלחמת שלום הגליל לקח חלק בלחימה קשה במיוחד שהשאירה עליו חותמה לכל החיים.

האמן "תבנית נוף מולדתו"

יצירתו של האמן עמיקם בר גרמא מתפרסת על נקודות ההתרחשויות ההיסטוריות של מדינת ישראל
כבר בתערוכתו הראשונה בשנת 1968 השתמש בערכים האמנותיים של אסכולת "אמנות שדות צבע" לביטוי ודימוי אמיתי של אלה שהקריבו את עצמם להגנה על מולדתם.
ביצירה מאוחרת יותר עוסק במוטיבים המסמלים ישראליות: הצבר ועץ הזית. גם כאן שילב את הקשר שלו לישראל, לאדמה.
יצירותיו האחרונות מבטאות אופטימיות ישראלית טיפוסית ועוסקות בצבעוניות מרהיבה בנושאים בוטניים. ערכים אסתטיים אלה מאפיינים את יצירותיו. עמיקם לא זנח את עיסוקו ב"אמנות שדות צבע" כביטוי אמנותי לתפישותיו החברתיות.

לימודי אמנות והסמכה

עמיקם למד בתיכון עירוני מקצועי י"ד - ויצ"ו צרפת שבתל אביב, 1961 שהוקמה במתכונת הבאוהוז הישראלי על ידי קבוצת אמנים, מהמובילים בישראל באותה עת, אלכסנדר בוגן, משה רוזנטליס, משה שטרנשוס, משה ציפר, יצחק יורש, יואב בראל ופאולה אהרונסון.
בשנת 1964 קיבל עמיקם את מלגת קרן התרבות אמריקה-ישראל קרן "שרת" לאמנים צעירים. בהמשך, בשנת 1972, השתלם בטכנולוגיה קראמית ברמת טכנאי קרמיקה אצל מהנדס הקרמיקה אינג' אברהם קירשנר והטכנולוג יהודה קורן. בשנת 1988 למד הוראה במכללת בית ברל, וב-2001 למד תולדות האמנות ופסיכולוגיה באוניברסיטה הפתוחה.

פעילות אמנותית כללית

בשנת 1975 הקים וניהל את הסטודיו לקרמיקה "נצר כדרים" בהרצליה שהפעילו כעשר שנים והתמחה בעיצוב קראמי ופיסול קראמי.
הקים במסגרת הקתדרה של המחלקה לתרבות בעיריית הרצליה סדנאות להוראת האמנות הפלסטית.
בשנת 2003, כיהן כיו"ר אמני כפר סבא והסביבה במשך שנתיים. ערך עם מאות מחבריו האמנים תערוכות וכנסים לציון מאה שנים לכפר סבא. באותה שנה (2003), בסיוע עיריית כפר סבא, ערך עמיקם אלבום רישומים מפואר, שאייר ורשם בזמן שהותו בחזית "מלחמת יום הכיפורים" - האלבום נתרם ל"יד לשריון לטרון", ולספריה הציבורית בכפר סבא.
עמיקם חבר אגודת הציירים והפסלים, סניף חיפה והצפון.
ניקולאי סטאנצ'ו

קריירה

סטאנצ'ו החל את הקריירה שלו בקבוצת אונירי אלבה יוליה שם זכה בליגת המשנה ברומניה בעונת 2008/2009, ומשם לואסלוי הרומנית ב-1 בספטמבר 2011.
ב-1 ביולי 2013 חתם בסטיאווה בוקרשט בסכום של כ-1.4 מיליון אירו, באותה עונה שיחק במוקדמות ליגת האלופות 2013/14 שם הופיע לראשונה מול וארדר סקופיה המקדונית במשחק הראשון בסיבוב המוקדמות השני, ואף כבש שער בכורה במסגרת אירופית מול לגיה ורשה הפולנית במשחק הגומלין של הפלייאוף וסטיאווה בוקרשט עלתה לשלב הבתים של ליגת האלופות 2013/14 שם הקבוצה גמרה במקום הרביעי בבית עם 3 נקודות.
אחרי עזיבתו של השחקן כריסטיאן טנסה בחלון ההעברות של קיץ 2015, קיבל סטאנצ'ו את מספר 10 ווגם האריך את חוזהו במועדון.
עונת 2015/16 הייתה אחת העונות המוצלחות בקריירה של סטאנצ'ו שם כבש 14 שערים ב39 הופעות בכל התחרויות (מתוכם 12 שערים בליגה הרומנית) וכמובן שער במוקדמות ליגת האלופות 2015/16 מול טרנצ'ין הסלובקית.
ב-29 באוגוסט 2016, אחרי שזכה בהתעניינות של קבוצות שונות באירופה מביניהן מועדון הפאר האנגלי צ'לסי, סטאנצ'ו טס לבלגיה לחתום על חוזה עם אנדרלכט הבלגית. הוא הפך לשחקן היקר ביותר שחתם בליגה הבלגית, שלפניו היה סטיבן דפור.
שערו הראשון בקבוצה היה ב-3 בנובמבר 2016 בשלב הבתים של הליגה האירופית מול מיינץ 05 שנגמר 6-1 לטובת אנדרלכט, סטאנצ'יו כבש צמד והוחלף בדקה ה67'.
ב-9 במרץ 2017 כבש שער מנצח מול אפואל ניקוסיה במסגרת הליגה האירופית בשלב 16 האחרונות, שבזכותה אנדרלכט עלו שלב בשני המשחקים זה נגמר 2-0 לאנדרלכט (1-0 בשני המשחקים), והקבוצה הגיע לשלב רבע הגמר מול מנצ'סטר יונייטד והודחה אחרי שבשני המשחקים זה נגמר בתוצאה של 3-2 לטובת מנצ'סטר יונייטד שכמובן זכתה בתואר זה באותה העונה, בתחילת עונת 2017/18 שינה את מספרו מ73 ל-10.
ב-18 בינואר 2018 חתם בספרטה פראג, ההעברה התגלתה רק חמישה ימים אחרי חתימתו בפראג, הסכום ששילמה עליו ספרטה פראג מוערך כ-4.5 מיליון אירו. ב-17 במרץ 2018 כבש צמד בדרבי הלוהט מול היריבה העירונית סלביה פראג, המשחק נגמר בתוצאה 3-3.
ב-28 בינואר 2019 חתם באל–אהלי הסעודית עבור 10 מיליון אירו.

נבחרת רומניה

סטאנצ'ו זומן לנבחרת רומניה לקראת יורו 2016 במשחק הידידות מול ליטא ואף כבש מולה.
ב-17 במאי 2016 זומן לסגל של רומניה ביורו 2016.
ב-4 בספטמבר 2016 בישל שער לאדריאן פופה במסגרת מוקדמות המונדיאל 2018 מול מונטנגרו, והחמיץ פנדל שובר שוויון בדקה ה90'.
סטאנצ'ו הופיע במדי רומניה במוקדמות מונדיאל 2018 תשע הופעות וכבש שער אחד וב-8 באוקטובר 2016 כבש מול ארמניה.
וגם כבש מול נבחרת ישראל את שער השוויון אחרי שעלה מהספסל ב-24 במרץ 2018 ב2-1 לטובת רומניה.
עקרונות עיצוב אוניברסליים ללמידה

מקורות המונח

מקור ההשראה למונח הגיעה מתפיסת העיצוב האוניברסלי באדריכלות ובפיתוח מוצרים. תנועת העיצוב האוניברסלי קוראת לעיצוב מבנים ומוצרים כך שמלכתחילה יהיו ניתנים לשימוש על ידי כל אדם, עד כמה שהדבר ניתן, ללא צורך בהתאמה או עיצוב מיוחד. עקרונות העיצוב האוניברסלי ללמידה מיישמים את הרעיון הזה ללמידה: הם מציעים מגוון גמיש של מטרות, שיטות, חומרי לימוד ודרכי הערכה, אשר מאפשרים למחנכים לספק את הצרכים השונים של התלמידים. תוכנית לימודים אשר מעוצבת על פי עקרונות אלו, מתוכננת מראש באופן המאפשר התאמה וגמישות לצרכים השונים של הלומדים.      
עקרונות העיצוב האוניברסלי ללמידה שואבים ממגוון של תחומי מחקר, ובכלל זה מדעי המוח, מדעי הלמידה ופסיכולוגיה קוגניטיבית, ומעבודותיהם של, פיאז'ה; ויגודסקי; ברונר, רוס וווד; ובלום.    
יוזמות חינוכיות, כמו עיצוב אוניברסלי להוראה (UDI) ועיצוב הוראה אוניברסלי (UID), מאמצים את העקרונות  של העיצוב האוניברסלי למוצרים בסביבות לימודים, במיוחד בלימודים הגבוהים. בעוד שיוזמות אלו דומות לעקרונות ה- UDL, ובמקרים מסוימים הן בעלות מטרות תואמות, הן אינן מקבילות ל-UDL, ומדובר במסגרות שונות ונפרדות.

יישום העקרונות

יישום העקרונות בחומרי הלימוד ובפעילויות הלמידה יכול להגביר את נגישותם ללומדים הנבדלים ביכולותיהם לראות, לשמוע, לדבר, להתנייד, לקרוא, לכתוב, וכדומה. לדוגמה, חומר לימוד המודפס באופן סטנדרטי אינו נגיש לעיוורים, ומערים קשיים על תלמידים עם דיסלקסיה.  אותו חומר לימוד בפורמט אלקטרוני המעוצב באופן אוניברסלי יכול לאפשר הקראת טקסט, הדפסה בכתב ברייל, ארגון החומר באופן סכמטי, ועוד.  . יישום העקרונות נעשה באופן היעיל ביותר באמצעים דיגיטליים, זאת בשל הגמישות ומגוון התצוגות והפעולות שהם מאפשרים. 
עקרונות העיצוב האוניברסלי נבדלים מטכנולוגיה מסייעת. הטכנולוגיה המסייעת מיועדת לסייע לתלמידים בנגישות לתוכנית הלימודים הרגילה, באמצעות עזרים שונים, כמו מכשיר להגדלת טקסט, ואינה מכוונת לשנות את תוכנית הלימוד. עקרונות העיצוב, לעומת זאת, מתמקדים בסביבת הלמידה, ולא בתלמיד מסוים בעל צרכים מסוימים. מטרתם לזהות חסמים פוטנציאליים ללמידה בתוכנית הלימודים או בכיתה, ולצמצם אותם באמצעות עיצוב שיאפשר גמישות והתאמת תוכנית הלימודים לכל תלמיד בהתאם לצרכיו.
רולינג סטון טופ 200

רולינג סטון טופ 200 (באנגלית: Rolling Stone Top 200) הוא מצעד אלבומים אמריקאי, המפורסם מדי שבוע על ידי מגזין הרולינג סטון. מצעד האלבומים מסתמך על מכירות פיזיות ודיגיטליות, תוך הסתמכות על נתוני הזרמת מדיה (הן של האלבום והן של השירים באלבום). 
בשונה ממצעד הבילבורד 200 והבילבורד הוט 100, מצעד זה לא מסתמך על נתוני רדיו. מצעד האלבומים פורסם לראשונה ב-2 ביולי 2019. האלבום הראשון אשר כבש את פסגת המצעד היה Help Us Stranger, של הלהקה האמריקאית, The Raconteurs.

רקע כללי

במאי 2019, נודע כי מגזין הרולינג סטון יתחרה עם מצעד האלבומים המוכר בילבורד 200, ויפרסם גם כן מצעד שבועי הכולל בתוכו 200 אלבומים שונים. מצעד האלבומים מתבסס על מידע אשר נאסף על ידי החברה Alpha Data.
הפרת אמונים

ביקורת

על כוללניות העבירה והיעדר הגדרה ברורה למעשים אותם היא אוסרת נמתחה ביקורת על ידי משפטנים. פרופ' דניאל פרידמן טוען כי עבירת הפרת האמונים משמשת למעשה "עבירת סל", ובשל עמימות הגדרתה יכולה הפרקליטות לפי רצונה, לצרף את העבירה לכל כתב אישום וכך לעבות את מצבת האישומים. במקום נוסף כינה פרידמן את הפרת אמונים "עילה ערטילאית" ו"אבן יסוד במאבק נגד אישי ציבור". מרים גור-אריה קראה לבטלה כליל.

תזכיר חוק

בשנת 2009 גיבש משרד המשפטים תזכיר חוק, שמטרתו להחליף את סעיף 284 לחוק העונשין בנוסח מפורט יותר, שבו מצוינים, בנוסף לתיאור הכללי, ארבעה מקרים אופייניים של מרמה והפרת אמונים.